**TEKS UCAPAN PERASMIAN**

**YANG BERBAHAGIA ENCIK RAMLI BIN**

**ABD RAHMAN**

**PENGARAH JABATAN ALAM SEKITAR NEGERI TERENGGANU**

 **TERENGGANU DARUL IMAN**

**PROGRAM “ OCEAN HOPE FORUM 2019 : EMPOWERING YOUTH FOR ENVIRONMENTAL SUSTAINABILITY (SDG 14)”**

**KELAB MARINA**

**UNIVERSITI MALAYSIA TERENGGANU**

**23 NOVEMBER 2019**

Terima kasih saudari pengerusi majlis.

Assalammmualaikum warahmatullahi wabarakatuh

Salam sejahtera, Selamat Pagi , Salam Terengganu Maju Berkat Sejahtera

**SALUTASI**

**Yang Berusaha,**

**Dr. Izan binti Dato Haji Jaafar**

**Timbalan Pengarah Pusat Pembangunan Holistik dan Kaunseling Pelajar (PPHK)**

**Universiti Malaysia Terengganu**

**Yang Berusaha,**

**Prof Madya Dr. Marinah binti Mohd Ariffin**

**Dekan Fakulti Sains dan Sekitaran Marin**

**Universiti Malaysia Terengganu**

**Yang Berbahagia,**

**Cik Nurul Huda binti Mohamed Afandi**

**Timbalan presiden Majlis Belia Malaysia**

**Yang Berusaha,**

**Saudara Mogesh Sababathy**

**Presiden Kelab Marina dan Pengarah Program Ocean Hope Forum 2019**

**Yang Dihormati, para pensyarah**

**Barisan pegawai-pegawai, wakil-wakil media serta mahasiswa dan mahasiswi sekalian.**

Pertama sekali saya ingin melafazkan setinggi-tinggi kesyukuran ke hadrat Allah S.W.T kerana dengan limpah dan kurnia‐Nya, maka dapat kita bersama‐sama berkumpul dalam majlis “OCEAN HOPE FORUM 2019: EMPOWERING YOUTH FOR ENVIRONMENTAL SUSTAINABILITY” di dalam Auditorium Mahyuddin UMT ini. Terlebih dahulu ingin saya mengucapkan terima kasih dan tanda penghargaan kepada semua Ahli Jawatankuasa Ocean Hope 2019 yang bertungkus lumus bagi memastikan kelancaran majlis ini. Sesungguhnya kerjasama serta komitmen anda semua amatlah saya hargai. Tahniah dan syabas saya ucapkan kepada semua ahli yang terlibat sama ada secara langsung mahupun tidak langsung. Saya juga dengan berbesar hati ingin mengucapkan ribuan terima kasih kerana telah memberi peluang kepada saya untuk berucap pada hari ini.

1. Seperti yang dimaklumkan, objektif utama program “OCEAN HOPE FORUM 2019” adalah untuk memperkenalkan dan memperkasakan United Nations Sustainable Development Goals (Goal 14: Life Below Water) di kalangan mahasiswa universiti sekaligus memupuk semangat cintai alam dan hidupan laut demi kesejahteraan hidup bersama. Tujuannya adalah untuk melibatkan lebih ramai lagi golongan belia dalam menceburi bidang pemulihraaan lautan. Ini adalah untuk kita melahirkan rasa keprihatinan dan tanggungjawab dalam memastikan kemapanan khazanah dan sumber laut.

Selain itu, para peserta juga dapat diberi kesedaran untuk mendalami dan mengenali punca dan kesan kepada isu pencemaran laut yang semakin parah di Malaysia. Akhir sekali, memberikan panduan bagaimana cara untuk menyesuaikan diri setelah memasuki alam pekerjaan serta perancangan masa panjang yang perlu diambil perhatian oleh pelajar universiti. Sehubungan dengan itu, saya berharap agar semua peserta pada hari ini lebih cakna terhadap segala isi-isi yang disampaikan dan serta menceburi diri dalam berbagai aktiviti pemuliharaan lautan kita.

2. Seperti mana yang kita sedia maklum, Al-Quran dan Sunnah memberikan penekanan yang serius mengenai penjagaan alam sekitar di mana kedua-dua sumber ini menyeru manusia untuk mengekalkan pemeliharaannya sebagai satu kurniaan atau nikmat Tuhan yang agung. Ia melarang sebarang pencemaran ke atas alam sekitar di samping menggesa mereka untuk memanfaatkan khazanah alam. Penjagaan alam sekitar adalah satu usaha yang murni bahkan dianggap sebagai ibadat yang agung di sisi Tuhan. Oleh itu perlu ada sikap menyayangi dan memelihara alam sekitar dalam diri setiap manusia yang mana sikap ini boleh mencegah kemusnahan, kerosakan dan bencana di muka bumi ini.

3. Antara contoh kerosakan yang berlaku adalah pencemaran udara akibat pembakaran terbuka seperti mana yang berlaku baru-baru ini yang telah banyak menimbulkan masalah seperti masalah kesihatan dan gangguan kepada sistem pendidikan apabila sekolah-sekolah terpaksa ditutup. Pencemaran udara daripada aktiviti pembakaran terbuka telah menyumbang kepada pembentukan jerebu yang menyesakkan nafas kita sendiri dan memudaratkan kesihatan.

5. Selain itu, pencemaran air contohnya akibat pembukaan tanah tidak sistematik dan pelepasan efluen yang tidak mematuhi standard yang ditetapkan menyebabkan sungai yang membekalkan air untuk sumber bekalan minuman dan kegunaan harian menjadi tercemar seterusnya menimbulkan kesukaran kepada banyak pihak apabila berlaku gangguan bekalan air.

6. Satu lagi bentuk pencemaran yang jarang kita ketahui iaitu pencemaran laut oleh sisa sisa plastik. Dikatakan terdapat buangan sisa sisa plastik di Lautan Pasifik yang saiznya sebesar 1.6 juta km persegi yang bentuknya seakan sebuah pulau yang besar dan dipanggil sebagai ‘Great Pacific Garbage Patch’ . Keadaan ini bukan sahaja mengancam pelbagai spesis hidupan laut , malah menganggu ekosistem laut yang unik dan diverse .

Yang Berusaha Prof Madya , Dr , tuan-tuan dan puan-puan

7. The Journal of Science 2015 melaporkan tentang hasil kajian ke atas 192 negara yang bersempadan dengan laut pada tahun 2010 mendapati 275 juta tan plastik dihasilkan. Dari jumlah ini sebanyak 99.5 tan sisa plastik mencemari pantai, 31.9 juta tan sisa plastik tidak diuruskan dengan baik dan dianggarkan 4.8 hingga 12.7 juta tan memasuki laut. Ini merupakan jumlah yang besar. Sekiranya keadaaan ini tidak dikawal, pencemaran laut oleh plastik akan terus meningkat secara drastik dan menjejaskan ekosistem laut.

8. Malaysia merupakan global payer dalam industri plastik di mana terdapat 1300 premis pembuatan plastik. Pada tahun 2016 sahaja, ekspot Malaysia berjumlah RM 30 bilion yang menyaksikan 2.26 juta tan metrik resin telah digunakan untuk menghasilkan plastik. Masalah alam sekitar membabitkan plastik telah menjadi masalah utama di Malaysia di mana negara kita termasuk dalam senarai top ten negara yang tidak menguruskan sisa plastik dengan efisen dan baik. Kajian telah mendapati Malaysia telah menghasilkan 0.94 juta tan sisa plastik yang tidak duruskan dengan sempurna, di mana 0.14 hingga 0.37 juta tan sisa dikatakan berakhir ke laut.

9. Berdasarkan fakta inilah, Kerajaan memandang serius isu pencemaran plastik ini. Oleh sebab itu lah, Kempen Hindari Penggunaan Plastik Sekali Guna dan Penyedut Minuman Plastik telah dilancarkan pada tahun 2018 sejajar dengan inisiatif Kementerian Tenaga, Sains, Teknologi, Alam Sekitar dan Perubahan Iklim (MESTECC) untuk menangani plastik sekali guna ini dengan menggalakkan industri plastik untuk beralih kepada produk yang mesra alam. Ini akan memastikan industri dapat terus berkembang dengan mengadaptasi teknologi hijau, dan pada masa yang sama dapat memelihara alam sekitar. Bagi mencapai matlamat ini juga, satu Surat Pekeliling Am Bil.2 Tahun 2019, mengenai Pelaksanaan Kempen Hindari Penggunaan Plastik Sekali Guna Di Kementerian, Agensi Kerajaan Persekutuan dan Negeri telah di dikeluarkan oleh Kerajaan Malaysia yang turut menyatakan mengenai kelulusan Pelan Hala Tuju Malaysia ke Arah Sifar Penggunaan Plastik Sekali Guna 2018 – 2030 dengan menggariskan Pelan Tindakan yang akan diambil bermula tahun 2018 hingga tahun 2030.

Yang Berusaha Prof Madya, Dr , tuan-tuan dan puan-puan yang dihormati sekelian,

10. Seperti yang kita sedia maklum, negeri Terengganu Darul Iman sememangnya terkenal dengan khazanah alam semulajadi yang menjadi tumpuan pelancong dalam dan luar negara. Keindahan dan keunikan alam semulajadi telah menjadikan Terengganu sebagai pilihan utama destinasi perlancongan di negara kita. Dan adalah menjadi satu keperluan dan cabaran yang besar untuk kita mengekalkan keistimewaan anugerah Allah ini pada setiap masa.

11. Selain dari pencemaran plastik, Negeri Terengganu juga tidak terkecuali dari dilanda pencemaran lain seperi tumpahan minyak dan bebola tar atau ‘tar ball’. Aktiviti mencari gali minyak dan gas di luar pantai Terenggnau boleh menyumbang kepada masalah ini jika berlaku tumpahan minyak mentah dari pelantar cari gali dan pembuangan sisa minyak oleh kapal pengangkut. Oleh sebab itu, Pelan kontingensi melawan tumpahan minyak kebangsaan telah digubal bagi meangani masalah ini dan Alhamdulillah, ianya telah terbukti berkesan dalam menangani banyak kes-kes pencemaran minyak terutama yang sering berlaku di Selat Melaka dan Selat Tebrau. Selain itu, Pelan Pembersihan Pantai juga telah dibentuk dengan kerjasama semua agensi yang berkenaan bagi menangani masalah pencemaran sisa minyak seperti tar ball yang terdampar di pantai. Di Negeri Terengganu, tar ball ini biasanya akan didapati di pantai- pantai selepas berakhirnya musim tengkujuh. Walaupun, kejadian pencemaran tar ball ini sudah agak jarang berlaku di Terengganu sejak akhir akhir ini, kita perlu sentiasa bersedia menghadapi setiap kemungkinan berlakunya pencemaran tar ball , lebih lebih lagi kejadian tumpahan minyak.

12. Program Ocean Hope Forum 2019 yang diadakan pada hari ini merupakan satu usaha yang sangat baik dan murni oleh UMT dan mahasiswa kerana tugas menjaga alam sekitar bukan sahaja terletak di bahu kerajaan sahaja atau jabatan/ agensi yang berkenaan, malah rakyat atau orang awam sendiri turut memainkan peranan yang penting dalam merealisasikan hasrat kerajaan untuk menjadikan Malaysia sebagai sebuah negara yang bersih dan sihat. Saya percaya usaha ini bukan hanya terhenti dengan pelaksanaan forum ini, malah pihak universiti dan mahasiswa akan terus menganjurkan pelbagai aktiviti kesedaran dan pendidikan alam sekitar yang lain. Bagi pihak JAS Negeri Terengganu, kami bersedia bekerjsama dengan pihak universiti dalam menjalankan program atau aktiviti sebegini bagi merancakkan lagi usaha membudayakan alam sekitar dalam kehidupan masyarakat di negeri Terengganu ini.

Yang Berusaha Prof Madya, Dr , tuan-tuan dan puan-puan,

13. Marilah kita bersama-sama memikul amanah menjaga bumi dengan menjadi insan yang lebih cakna dengan alam sekitar mulai hari ini. Izinkan saya mengungkapkan satu pesanan orang bijak pandai yang sering kita dengar, tetapi sering juga kita terlupa, iaitu “Kita bukan mewariskan alam sekitar kepada anak cucu kita, tetapi kita meminjamnya dari mereka“. Maka peliharalah alam sekitar dan sumber alam semulajadi yang diamanahkan ini dengan secermat mungkin agar anak cucu kita nanti dapat menikmatinya.

14. Sebelum mengakhiri ucapan ini, saya ingin merakamkan sekali lagi ucapan tahniah dan terima kasih kepada semua yang terlibat dalam menjayakan Program ‘Ocean Hope Forum 2019: Empowering Youth For Environmental Sustainabiliy (SDG 14)’.. Adalah diharapkan kita pada hari ini akan lebih peka terhadap kepentingan pemuliharan alam sekitar terutamanya lautan kita berdasarkan penjelasan yang terperinci yang akan diberikan oleh barisan panel dalam forum ini.

Dengan lafaz bismillahirahmanirahim, saya dengan ini merasmikan program **“**OCEAN HOPE FORUM 2019: EMPOWERING YOUTH FOR ENVIRONMENTAL SUSTAINABILITY”pada hari ini.

Sekian ,

Walbilahitaufik Walhidayah Wassalamualaikum Warahmatullahi Taala Wabarakatuh.

Dan terima kasih.